Ayat Khadoura

Ayat Khadoura (Beit Lahia, 1996 - Ibidem, 2023ko azaroaren 20a) Palestinako kazetari independentea eta podcaster-a izan zen. Gazako gerran hil zen, bere sendiko hainbat kiderekin batera, Israelek bere etxearen kontra egindako eraso batean, 2023ko azaroaren 20an. Ordura arte 200 kazetari eta komunikabideetako langile baino gehiago erori ziren 2023ko urriaren 7an gerra hasi zenetik.

 Biografia 
Khadoura Beit Lahian jaio zen, Gazako Zerrendaren iparraldean (Palestina), 1996an. Komunikabide digitaletan lizentziatura eskuratu zuen Al-Quds-eko Unibertsitate Irekian.

Khadourak bere plataforma erabili zuen Gazako egoerari buruzko informazioa zabaltzeko. Israeldarren bonbardaketei buruzko bideoengatik nazioartean ospea lortu zuen.

Bideoetan jendeak janaria eta premiazko beste gai batzuk aurkitzeko zituen zailtasunak dokumentatzen zituen, baita bere senide maiteen galeragatik zuen dolua ere. Hil zenetik, bere senideek sare sozialetako plataforma erabiltzen jarraitu zuten azken berriak partekatzeko eta bere lana oroitzeko. Hil zenean, 200.000 jarraitzaile baino gehiago zituen Instagramen.

Bere ahizpa Yasminek esan zuen:«Ayatek kazetari handi bihurtu nahi zuen, ikasten jarraitu, filmazio-taldea lortu. Hainbeste gauza».Gaza setiatuta dagoenetik, kazetari profesionalek eta ez-profesionalek sare sozialak erabiltzen dituzte kanpoko munduari lurraldeko bizitzaren errealitatearen berri emateko, eta kazetaritza independenteak paper garrantzitsuagoa hartu du. 2023ko urriaren 7az geroztik, kazetariek inoiz baino presio handiagoa jasan behar izan dute, Israelek erasotuak izan baitira Hamasekin kolaboratzen duten kanpaina eginez, mehatxatuz eta salaketa ugari jarriz. Gerra hasi zenetik, 200 kazetari eta komunikabideetako langile baino gehiago hil dituzte Israelgo indarrek, eta beste asko zauritu edo espetxeratu dituzte.

 Heriotza 
2023ko azaroaren 20an hil zuten Khadoura, amona eta hiru anai-arrebekin batera, Beit Lahian zuen etxearen kontra Israelek egindako eraso batean. Hil baino egun batzuk lehenago, bideo bat partekatu zuen Instagramen, eta «Nire azken mezua munduari» izena jarri zion. Bertan, honela zioen: «Amets handiak genituen, baina gure ametsa orain pieza batez hiltzea da, nor garen jakin dezaten». Bere bizitzarekiko izua ere adierazi zuen, Israelgo tropek fosforo zuria eta bonba termobarikoak erabili ondoren bere zonaldean bizi zen egoera beldurgarria kontatuz.

Senideen arabera, ezin izan zuten gorpua lurperatu, leherketan puskatuta geratu baitzen.

2024an, Israelek lehen postua hartu zuen kazetariak gehien hil zituen herrialde gisa, guztira informazioaren 85 profesional hilda. Zifra horrek kazetarien heriotzen % 70 baino gehiago eragin zuen 2024an.

 Erreakzioak 
2023ko abenduaren 14an, Audrey Azoulay UNESCOko zuzendari nagusiak bere haserrea adierazi zuen Khadouraren heriotzagatik. Baieztatu zuen: «Kazetariak zibil gisa babestea nazioarteko zuzenbidearen betekizuna da, barne hartuta Nazio Batuen Segurtasun Kontseiluaren 2222/2015 Ebazpena, kazetarien, hedabideetako profesionalen eta gatazka egoeretan elkartutako langileen babesari buruzkoa». Azoulayk ikerketa sakon eta gardena exijitu zuen tragedia horren nondik norakoak zehazteko.

2024ko urtarrilaren 26an, Mary Lawlor giza eskubideen defendatzaileen egoerari buruzko Nazio Batuen kontalari bereziak Gazako tokiko kazetarien lan garrantzitsua deskribatu zuen; izan ere, nazioarteko kazetarien kasuanm«Israelgo armadan integratuta» daudenei baino ez zaie informatzea ahalbidetzen. Komunikabide jakin bati lotuta ez zegoen arren, Khadourak eta bera bezalako beste batzuek paper garrantzitsua jokatu zuten Gazatik informazioa ateratzerakoan. 

2024ko otsailaren 1ean, Nazio Batuen Giza Eskubideen Kontseiluak bere kezka adierazi zuen prentsako intsigniak zeramatzaten kazetarien aurkako erasoengatik. Eraso hauek Israelgo indarren «estrategia deliberatua» adierazten dutela adierazi zuen, informazio kritikoa oztopatu eta isilarazteko.

 Ikus, gainera 

 Israeldarren erasoak kazetarien aurka Gazako gerran
 Gazako gerran hildako kazetariak
 Israelek osasun sektorearen aurka egindako erasoak Gazako gerran
 Genozidioa Gazan
 Gerra krimenak Gazako gerran
 Gazako gerrako biktimak

 Erreferentziak 

 Kanpo estekak 

Kategoria:Palestinako kazetariak
Kategoria:Gazatarrak
Kategoria:Eraildako kazetariak
Kategoria:Eraildako emakumeak